text: শাহতলীতে আষাঢ়ের ঝড়ে গাছ পড়ে ব্যাপক ক্ষয়ক্ষতি
  প্রকাশ: ১৫ জুলাই ২০১৯, ১০:৩১
  চাঁদপুর সদর উপজেলার ৪নং শাহমাহমুদপুর ইউনিয়নের ২নং ওয়ার্ডে উত্তর পূর্ব শাহতলীতে আষাঢ়ের ঝড়ে গাছের ডাল ভেঙ্গে ব্যাপক ক্ষয়ক্ষতি হয়েছে। এছাড়া মোট ৩ জন আহত হলেও দুই পরিবারের লোকজন বড় ধরনের দুর্ঘটনার হাত থেকে রক্ষা পেয়েছে। তবে এতে প্রায় আড়াই থেকে তিন লাখ টাকার ক্ষয়ক্ষতি হয়েছে বলে জানা গেছে। গত ১৩ জুলাই শনিবার সন্ধ্যা সাড়ে ৬টার কিছু পর শাহতলীর খান বাড়িতে এ দুর্ঘটনা ঘটে।
  সরেজমিনে গিয়ে দেখা যায়, খান বাড়ির মৃত সহিদ উল্লাহ মল্লিকের ছেলে মোঃ ইসমাইল মল্লিকের বারান্দাসহ চৌচালা টিনের ঘর, রান্নাঘর ও টয়লেটের উপর গাছের বিশাল ডাল ভেঙ্গে পড়ে ঘরগুলো চাপা পড়ে আছে। এছাড়া ইসমাইলের আপন ভাই আলাউদ্দিন মল্লিকের একটি দো-চালা টিনের ঘর, একটি রান্নাঘর ও একটি টয়লেট একইভাবে গাছের ডাল ভেঙ্গে চাপা পড়ে আছে। এ সময় ঘরে থাকা উভয় পরিবারের ৩ জন আহত হয়। ভুক্তভোগী পরিবারের লোকজন জানান, আল্লাহতায়ালার অশেষ রহমতে আমরা বেঁচে আছি। কারণ যেভাবে ডাল ভেঙ্গে পড়েছে তাতে আমাদের আরো বড় ক্ষতি হতে পারতো। আমরা অনেক বেশি ভয় পেয়েছি। এছাড়া আমাদের বসতঘরসহ মোট ৪টি ঘর ও ২টি টয়লেট ভেঙ্গে বহু ক্ষয়ক্ষতি সাধিত হয়েছে। এ ব্যাপারে তারা অভিযোগ করে প্রতিবেশী আব্দুল হান্নান খান সবুজের খামখেয়ালিপনাকে দায়ী করেছেন। তারা জানান, তাদের ঘরগুলোর উপর আব্দুল হান্নান সবুজের গাছের ডালগুলো ভয়াবহভাবে অবস্থান করছিল। দীর্ঘদিন যাবত তাকে (হান্নান সবুজকে) বিভিন্নভাবে ডালগুলো কেটে দিতে বললেও তিনি ডালগুলো কাটেন নি। অবশেষে ডাল না কাটায় আমরা এমন দুর্ঘটনার শিকার হলাম। এ ব্যাপারে আব্দুল হান্নান খান সবুজ জানান, আমাকে ঝুঁকিপূর্ণ ডালগুলো কাটার জন্যে জানালে আমি তাদের সুবিধামত ঝুঁকিপূর্ণ ডালগুলো কেটে ফেলতে তাদের বলে দিয়েছি। এছাড়া এই ঝড়ে ঐ ডালগুলো ছাড়াও আরো বহু গাছপালা ভেঙ্গে আমারও বহু ক্ষয়ক্ষতি হয়েছে। খবর পেয়ে ইউপি সদস্য আবু সাঈদ হাওলাদার ও ইউপি চেয়ারম্যান স্বপন মাহমুদ ঘটনাস্থল পরিদর্শন করে ক্ষতিগ্রস্ত পরিবারকে সান্ত¡না জানান।
  এদিকে ক্ষতিগ্রস্ত পরিবারকে মানবিক সহযোগিতা করার জন্যে ইউনিয়ন পরিষদ ও উপজেলা পরিষদের চেয়ারম্যানের প্রতি তারা বিনীত আহ্বান জানান।